SIR নিয়ে বিহারের মতো ভুল করতে চায় না কমিশন!

ওয়েব ডেস্ক : বিহারের (Bihar) পর গোটা দেশ জুড়ে ভোটার তালিকার নিবিড় সংশোধন বা এসআইআর (SIR) প্রক্রিয়া শুরু করতে চলেছে নির্বাচন কমিশন। তবে বিহারে এই প্রক্রিয়া চলাকালীন যে ভুল হয়েছিল, তার পুণরাবৃত্তি করতে চাইছে না কমিশন (Election Commission)। সূত্রের খবর, ফলে গোটা দেশে ভোটার তালিকার নিবিড় সংশোধন শুরু করার আগে রাজনৈতিক দলগুলির সঙ্গে বৈঠক করতে চাইছে কমিশন।

গত জুন মাসে বিহারে হয়েছিল এসআইআর (SIR) প্রক্রিয়া। শুরু থেকে এ নিয়ে জোর বিতর্ক হয়েছিল। অন্যদিকে এই প্রক্রিয়া শুরু করার আগেও কোনও ধরণের সর্বদল বৈঠকও করেনি কমিশন। যার ফলে একাধিক প্রশ্নের মুখে পড়তে হয়েছিল কমিশনকে। এই মামলা গড়িয়েছিল সুপ্রিমকোর্ট পর্যন্তও। তবে গোটা দেশে এই প্রক্রিয়া শুরু করার আগে কোনও ভুল করতে চাইছে না কমিশন। রাজনৈতিক দলগুলির সঙ্গে আলোচনা করার পরেই এই প্রক্রিয়া শুরু করতে চাইছে কমিশন।

আরও খবর : স্বামী চৈতন্যানন্দর বিরুদ্ধে মুখ খুলছেন একের পর এক ছাত্রী!

কমিশন সূত্রে খবর, গোটা দেশে এসআইআর (SIR) প্রক্রিয়া শুরু করার আগে সর্বদল বৈঠক করতে চলেছে মুখ্য নির্বাচনী আধিকারিকরা। সেখানে আলোচনা হতে পারে, কীভাবে ভোটার তালিকার নিবিড় সংশোধন প্রক্রিয়া সম্পন্ন হবে, তাতে রাজনৈতিক দলগুলির ভূমিকা কী থাকবে-এর মতো বিষয়গুলি। এ নিয়ে দলগুলির কাছ থেকেও পরামর্শ নেওয়া হতে পারে বলে খবর।

উল্লেখ্য, সামনেই বিহারে (Bihar) নির্বাচন। তার আগে সে রাজ্যে ভোটার তালিকার নিবিড় সংশোধন প্রক্রিয়া সম্পন্ন হয়। তা নিয়ে জোর বিতর্ক হয়েছিল। তবে তার পরে এবার গোটা দেশে এই প্রক্রিয়া সম্পন্ন করতে চায় কমিশন। ইতিমধ্যে চলতি মাসের মধ্যে রাজ্যের মুখ্য নির্বাচনী আধিকারিকদের চূড়ান্ত প্রস্তুতি সম্পন্ন করার নির্দেশ দেওয়া হয়েছে জাতীয় নির্বাচন কমিশনের তরফে। ফলে অক্টোবরের যে কোনও দিন শুরু হতে পারে ভোটার তালিকার নিবিড় সংশোধন বা এসআইআর প্রক্রিয়া। তার আগে রাজনৈতিক দলগুলির সঙ্গে বৈঠক করতে চাইছে কমিশন।